
VEJLEDNING TIL INDBERETNING AF OPFINDELSER

Har du gjort en opfindelse som led i dit arbejde ved Aarhus Universitet (AU), Århus Universitetshospital eller sygehusene i Region Midtjylland (RM), har du pligt til at indberette det til din arbejdsgiver. Indberetningen foretages ved at udfylde og underskrive et indberetningsskema og indsende det til Technolgy Transfer Office, Finlandsgade 29, 8200 Århus N. Har du spørgsmål i forbindelse med indberetningen er du meget velkommen til at kontakte Technology Transfer Office (TTO) på tto@au.dk eller (+45) 8942 6884.

En opfindelse defineres ved, at den er ny i forhold til det kendte, har opfindelseshøjde og kan anvendes kommercielt. TTO undersøger sammen med patentagenter, hvorvidt opfindelsen kan patentansøges af AU eller RM. Aarhus Universitets patentudvalg og/eller Region Midtjyllands patentudvalg beslutter, hvorvidt man skal overtage rettighederne til opfindelsen og indsende en patentansøgning. Det vil altid være den pågældende patentmyndighed, der afgør om et patent kan udstedes på opfindelsen. Hvis AU eller RM beslutter, at overtage rettighederne til din opfindelse, søges rettighederne til opfindelsen beskyttet, for eksempel ved indsendelse af patentansøgning, og opfindelsen søges kommercialiseret.
I den følgende vejledning henvises til Indberetningsskema for opfindelser.
1. TITEL PÅ OPFINDELSEN: Angiv en beskrivende titel, der nemt identificerer opfindelsen.

2. OPFINDELSEN: Beskriv opfindelsen ved først at give en overordnet beskrivelse af opfindelsen samt dernæst en teknisk beskrivelse af de træk, der karakteriserer opfindelsen. Hvad er nyt i forhold til den kendte teknik, metode eller fremstillingsmetode, og hvad gør din opfindelse bedre. Ligeledes må du gerne beskrive opfindelsens kommercielle anvendelighed her. Forklar f.eks. hvilke brancher opfindelsen kan benyttes i, hvilke behov opfindelsen dækker på hvilke markeder og hvilke kommercielle aftagere, der i givet fald ville være interesseret i opfindelsen. Vedlæg gerne uddybende beskrivelse, tegning, diagram eller lignende i form af f.eks. manuskript, forskningsrapport, projektbeskrivelse eller fondsansøgning.
3. OPFINDER(E): Angiv navn på den eller de personer, der har ydet et bidrag til opfindelsen. Angiv også fordelingen af disse bidrag hvis mere end én opfinder. For at blive anset som opfinder af patentmyndighederne skal vedkommende have bidraget med et originalt, betydeligt og intellektuelt bidrag i konceptstadiet for den faktiske opfindelse. Hvis mere end én opfinder, skal der angives, hvilke personer har bidraget med hvilke aspekter af opfindelsen. Opfinderbidrag kan med fordeles angives i procent eller en kort beskrivelse af bidraget. Er man i tvivl, kan dette altid afklares af TTO i samarbejde med en patentagent.

4. FORSKNING I FORBINDELSE MED OPFINDELSEN: Angiv om opfindelsen er frembragt i et forskningsprojekt eller som led i et forskningssamarbejde. Forklar hvilke forskningsmidler, der har financieret frembringelsen af opfindelsen. Vedlæg gerne projektansøgninger, aftaler i forbindelse med forskningsprojekter, konsortieaftaler, material transfer agreements eller forhåndsaftaler om rettigheder. Hvis du er i tvivl om, hvorvidt en aftale er relevant, må du meget gerne kontakte TTO.
5. UDVIKLINGSSTADIE: Beskriv hvilken dokumentation, der foreligger i form af studier, prototyper, dyreforsøg eller lignende, der beviser opfindelsens anvendelighed og kommercielle potentiale. Denne beskrivelse er vigtig for det relevante patentudvalgs vurdering af opfindelsen, idet det blandt andet indikerer hvor langt opfindelsen er fra markedet og hvilke midler, der skal bruges på at modne opfindelsen. Det er derfor vigtigt, at du angiver hvad og hvordan opfindelsen kan dokumenteres, hvor meget dette vil koste, og hvilket arbejdet du eller I kan foretage som en del af jeres arbejde.

6. HEMMELIGHOLDELSE: Da en opfindelse kun kan beskyttes, hvis den er ny i forhold til kendt viden på det tidspunkt, hvor patentansøgningen indsendes, er det meget vigtigt at holde opfindelsen hemmelig, indtil en patentansøgning er indgivet. Denne periode er normalt 2-4 måneder fra indberetning, men har du i denne periode behov for offentliggørelse for eksempel i publikationsabstrakter, konferencepræsentationer, eller offenlige eksaminer, kan patentansøgningen indsendes hurtigere. Ligeledes kan f.eks fondsansøgninger, møder og nogle former for eksamen gennemføres ved underskrift af hemmeligeholdelsesaftaler. Gør derfor altid TTO opmærksom på, hvis en snarlig offentliggørelse af opfindelsen er nødvendig. Kontakt TTO, hvis du har spørgsmål til hemmeligholdelse på pke@au.dk eller (+45) 8942 6884.
7. FORHOLD AF BETYDNING FOR OPFINDELSEN: Angiv her anden relevant information af betydning for opfindelsen for eksempel, hvis der er specielle etiske overvejelser forbundet med opfindelsen.
8. OPFINDER(ES) UNDERSKRIFT: Husk at udfylde denne information korrekt og præcist, da informationen er vigtig for den videre behandling af indberetningen ved TTO. Med din underskrift bekræfter du, at den angivne information er korrekt. I henhold til Lov om opfindelser ved offentlige forskningsinstitutioner §11, stk. 2 pålægger AU og RM dig ikke at offentliggøre eller disponere over opfindelsen i to måneder fra TTO’ modtagelse af indberetningsskemaet eller indtil andet er aftalt for eksempel ved krav om offentliggørelse. Du bekræfter ligeledes at have oplyst i skemaet (f.eks. under Opfindere(e) eller Forhold af betydning for opfindelsen), hvorvidt du ønsker at give afkald på eventuelt vederlag i henhold til de gældende vederlagsregler. Information om ansættelsessted som f.eks. institut eller hospitalsafdeling er afgørende for patentudvalgets sammensætning, og dobbeltansættelse bedes derfor angivet. Information om privat adresse og nationalitet er påkrævet fra patentmyndighederne i forbindelse med indlevering af patentansøgning.
Du kan finde mere information om patentering og kommercialisering af opfindelser på AUs medarbejderportal Atrium eller www.au.dk/opfind. Du er også meget velkommen til at kontakte Technology Transfer Office på tto@au.dk eller (+45) 8942 6884.

